नए नेटवर्क में आने के बाद दूर होगी कॉल ड्राप की समस्या
भारत संचार निगम लिमिटेड के खराब नेटवर्क, कॉल ड्राप की समस्या से जूझ रहे शहरवासियों को जल्द ही इस समस्या से निजात मिलेगी। बीएसएनएल का नेटवर्क नए प्लेटफार्म में अपग्रेड किया जा रहा है। इसका 70 फीसदी काम पूरा हो चुका है। 30 फीसदी काम अगले 15 दिन में पूरा कर लिया जाएगा। नए प्लेटफार्म के काम करने से शहर में जहां कॉल ड्राप की समस्या खत्म हो जाएगी, वहीं उपभोक्ताओं को इंटरनेट व ब्रॉडबैंड में हाई स्पीड मिलेगी। इसके अलावा उपभोक्ता को फिक्स्ड मोबाइल टेलीफोनी एप डाउन लोड कर वाईफाई मॉडम की रेंज में स्मार्ट फोन के माध्यम से मोबाइल पर फोन लगाने व रिसीव करने की सुविधा भी मिलेगी।
बीएसएनएल के महाप्रबंधक महेंद्र धाकड़ ने पत्रकारों को जानकारी देते हुए बताया, प्रदेश के चार महानगरों ग्वालियर, भोपाल, इंदौर व जबलपुर में बीएसएनएल के नेटवर्क को नए प्लेटफार्म पर शिफ्ट किया जा रहा है। अभी शहर में कुछ स्थानों पर नेटवर्क की समस्या बनी हुई है। जिसे तकनीकी अफसरों द्वारा दूर किया जा रहा है। अगले 15 दिनों में नेटवर्क का काम पूरा कर लिया जाएगा। शहर में सात नए बीटीएस टावर लगाए जा रहे हैं। ताकि उपभोक्ताओं को पर्याप्त नेटवर्क मिल सके। प्लेटफार्म बदले जाने से बीएसएनएल का नेटवर्क आधुनिक तकनीक पर आ जाएगा। इससे कॉल की गुणवत्ता भी सुधरेगी तथा इंटरनेट की स्पीड बढ़ेगी।
लैंडलाइन फोन होगा कॉर्डलेस हैंडसेट
बीएसएनएल ने लैंडलाइन कनेक्शनों पर ब्राॅडबैंड व वाईफाई उपभोक्ताओं के लिए एफएमटी ( फिक्स्ड मोबाइल टेलीफोनी एप) की सुविधा शुरू की है। स्मार्ट मोबाइल हैंड सेट के माध्यम से लैंडलाइन फोन कॉडलेस हैंडसेट हो जाएगा। इस हैंडसेट पर सिम का उपयोग नहीं होगा। यह लैंडलाइन के माध्यम से ही काम करेगा। इसके अलावा किसी प्रकार का अतिरिक्त चार्ज भी नहीं लगेगा। इसके अलावा बीएसएनएल ने उपभोक्ताओं के लिए लैंडलाइन प्लान, ब्राॅडबैंड अनलिमिटेड प्लान, कॉम्बो प्लान, एफटीटीएच प्लान, पोस्टपेड प्लान तथा रेवेन्यू शेयर के आधार पर सुविधाएं शुरू की हैं।
यह सुविधा मिलेगी
डाटा कितना इस्तेमाल हुआ इसकी जानकारी मोबाइल पर लगातार अपडेट होगी। कॉल ड्राप, नेटवर्क खराब होना व मोबाइल पर इनकमिंग में आने वाली परेशानी दूर होगी।
hin_Deva hin_Deva hin_Deva hin_Deva hin_Deva hin_Deva hin_Deva